ଭାଜପା, କଂଗ୍ରେସର ରାଜପଥ ଅବରୋଧ\nଭାଜପା, କଂଗ୍ରେସର ରାଜପଥ ଅବରୋଧ\t January 24th, 14:50 PM January 24th, 14:50 PM\nସାକ୍ଷୀଗୋପାଳ, ୨୪।୧(ଡି.ଏନ୍.ଏ.) : ୧୨ ଘଣ୍ଟିଆ ଓଡ଼ିଶା ବନ୍ଦ ପାଳନ ଅବସରରେ ବୁଧବାର ପୁରୀ ଜିଲା ସତ୍ୟବାଦୀ ବ୍ଲକ କାର୍ଯ୍ୟାଳୟ ସମ୍ମୁଖ ୩୧୬ ନଂ. ଜାତୀୟ ରାଜପଥକୁ ଭାଜପା ଓ କଂଗ୍ରେସ ପକ୍ଷରୁ ଅବରୋଧ କରାଯାଇଛି। ବିକ୍ଷୋଭକାରୀମାନେ ରାସ୍ତାରେ ଟାୟାର ଜାଳି ବସି ରହିଛନ୍ତି। ଫଳରେ ଯାନବାହନ ଚଳାଚଳ ବାଧାପ୍ରାପ୍ତ ହୋଇଛି। କଂଗ୍ରେସ ସରପଞ୍ଚ ସୁବାସ ଚନ୍ଦ୍ର ମହାପାତ୍ର, ଶଙ୍କର୍ଷଣ ପ୍ରଧାନ, ଦେବାଶିଷ ମିଶ୍ର, ମନ ସାମନ୍ତରାୟ, ବିପିନ ସ୍ବାଇଁ ପ୍ରମୁଖ ବ୍ୟାଙ୍କ, ଡାକଘର, ବ୍ଲକ ଓ ତହସିଲ କାର୍ଯ୍ୟାଳୟ ସମ୍ମୁଖରେ ବିକ୍ଷୋଭ ପ୍ରଦର୍ଶନ କରିଛନ୍ତି। ସେହିପରି ଭାଜପାର ଓମ୍ ପ୍ରକାଶ ମିଶ୍ର, ଅମର ଶତପଥୀ, ଉମେଶ ପ୍ରଧାନ, ସୁରେନ୍ଦ୍ର ପ୍ରଧାନ ପ୍ରମୁଖ ଶତାଧିକ କର୍ମୀ ରାଜପଥ ଉପରେ ବସି ରହିଛନ୍ତି।\nରାଜ୍ୟସ୍ତରୀୟ ସଂସ୍କୃତ ପ୍ରଶିକ୍ଷଣ ଶିବିର\nପୁରୀ ଅଫିସ,୨୫ା୨ଃ ସଂସ୍କୃତ ଭାରତୀ ଆନୁକୂଲ୍ୟରେ ସ୍ଥାନୀୟ ହରଚଣ୍ଡି ସାହିସ୍ଥିତ ସରସ୍ବତୀ ଶିଶୁ ବିଦ୍ୟା ମନ୍ଦିର ପରିସରରେ ଶୁକ୍ରବାର ୧୨ ଦିବସୀୟ ରାଜ୍ୟସ୍ତରୀୟ ସଂସ୍କୃତ ପ୍ରଶିକ୍ଷଣ ଶିବିର ଉଦ୍ଘାଟିତ ହୋଇଯାଇଛି। ଆନନ୍ଦଆଶ୍ରମର ସ୍ବାମୀ ଚୈତନ୍ୟନାନନ୍ଦଜୀ ମହାରାଜ ମୁଖ୍ୟଅତିଥି ଭାବେ ଯୋଗଦେଇ ଏହାକୁ ଉଦ୍ଘାଟନ କରିଥିଲେ।\nଘରୋଇ ଚିକିତ୍ସାଳୟ ୨୪ ଘଣ୍ଟା ବନ୍ଦ\nଭୁବନେଶ୍ୱର, ୨୫ା୫ (ବ୍ୟୁରୋ): ରାଜ୍ୟରେ ଥିବା ସମସ୍ତ ଘରୋଇ ଚିକିତ୍ସାଳୟ, ନର୍ସିଂହୋମ, ପାଥୋଲୋଜି ଏବଂ ଡାଏଗ୍ନୋସିସ୍ ସେଣ୍ଟରଗୁଡିକରେ ୨୪ ଘଣ୍ଟିଆ ବନ୍ଦ ପାଳନ ଶୁକ୍ରବାର ଆରମ୍ଭ ହୋଇଛି। ସକାଳ ୬ ଟାରୁ ଆରମ୍ଭ ହୋଇଥିବା ଆନ୍ଦୋଳନ ଶନିବାର ସକାଳ ୬ଟା ଯାଏ ଚାଲିବ। ଫଳରେ ଏହିସବୁ ହସ୍ପିଟାଲଗୁଡିକରେ ରୋଗୀସେବା ବ୍ୟାହତ ହୋଇଛି। ଡାଇଗ୍ନୋଷ୍ଟିକ୍ ଓ ପାଥୋଲୋଜି ସେଣ୍ଟରଗୁଡିକ ବନ୍ଦ ରହିଥିବାରୁ କୌଣସି ପରୀକ୍ଷାନୀରିକ୍ଷା କରାଯାଇ ପାରୁ ନାହିଁ।\n୨୯ରେ ନୀତି ସବ୍କମିଟିଃନିର୍ଘଣ୍ଟ ହେବ ସ୍ନାନ ପୂର୍ଣ୍ଣିମା ନୀତି\nପୁରୀ ଅଫିସ,୨୫।୫ଃ ଆସନ୍ତା ୨୯ ତାରିଖରେ ଅନୁଷ୍ଠିତ ହେବ ଶ୍ରୀମନ୍ଦିର ନୀତି ସବ୍କମିଟି ବୈଠକ। ଶ୍ରୀମନ୍ଦିର ପ୍ରଶାସନ କାର୍ଯ୍ୟାଳୟରେ ସନ୍ଧ୍ୟାରେ ଅନୁଷ୍ଠିତ ହେବାକୁ ଥିବା ଏହି ବୈଠକରେ ସ୍ନାନ ପୂର୍ଣ୍ଣିମା ନୀତି ନିର୍ଘଣ୍ଟ କରାଯିବ। ଏଥିସହ ସଭାପତିଙ୍କ ଅନୁମୋଦନକ୍ରମେ ଅନ୍ୟାନ୍ୟ ପ୍ରସଙ୍ଗରେ ମଧ୍ୟ ଆଲୋଚନା ହେବ ବୋଲି ଜଣାପଡିଛି। ଆସନ୍ତା ଜୁନ୍ ୨୮ରେ ସ୍ନାନ ପୂର୍ଣ୍ଣିମା। ସ୍ନାନ ମଣ୍ଡପରେ ୧୦୮ ଗରା ଜଳରେ ସ୍ନାନ କରିବେ ମହାପ୍ରଭୁ। ରଥଯାତ୍ରା ପୂର୍ବରୁ ପାଳିତ ହେଉଥିବା ଏହି ପୂଜାବିଧି କିପରି ଶୃଙ୍ଖଳାର ସହ ସମ୍ପନ୍ନ ହେବ ସେ ନେଇ ନୀତି ସବ୍କମିଟି ବୈଠକରେ ସବିଶେଷ ଆଲୋଚନା କରାଯିବ। ସୂଚନାଯୋଗ୍ୟ, ଗତବର୍ଷ ସ୍ନାନ ପୂର୍ଣ୍ଣିମାରେ ଠାକୁରଙ୍କ ହାତୀବେଶ ହୋଇଥିଲା। ହେଲେ ଏହି ବେଶ ଓଲାଗି ବେଳେ ବିଶୃଙ୍ଖଳା ସୃଷ୍ଟି ହୋଇଥିଲା। କେତେଜଣ ଦଇତାପତି ହାତୀ ବେଶକୁ ଟଣାଓଟରା କରି ଛିଣ୍ଡାଇ ନେଇଥିଲେ। ଏହାକୁ ନେଇ ଭକ୍ତଙ୍କ ମଧ୍ୟରେ ତୀବ୍ର ପ୍ରତିକ୍ରିୟା ପ୍ରକାଶ ପାଇଥିଲା। ତେଣୁ ଚଳିତବର୍ଷ ଯେଭଳି ଭକ୍ତମାନେ ଭଲ ଭାବେ ହାତୀବେଶ ଦର୍ଶନ କରିପାରିବେ ଏବଂ ବେଶ ଓଲାଗି ସମୟରେ ଯେଭଳି ବିଶୃଙ୍ଖଳା ସୃଷ୍ଟି ନ ହୁଏ ସେଥିପ୍ରତି ସତର୍କ ରହିବା ଉପରେ ନୀତି ସବ୍କମିଟିରେ ଆଲୋଚନା କରାଯିବ ବୋଲି ଜଣାପଡିଛି।\n୩୦ରେ ଛତିଶା ନିଯୋଗଃସରଗରମ ହୋଇପାରେ ବୈଠକ\nପୁରୀ ଅଫିସ, ୨୫।୫ଃ ଆସନ୍ତା ୩୦ ତାରିଖରେ ବସିବ ଛତିଶା ନିଯୋଗ ବୈଠକ। ଶ୍ରୀମନ୍ଦିର ପ୍ରଶାସନ କାର୍ଯ୍ୟାଳୟରେ ଅନୁଷ୍ଠିତ ହେବାକୁ ଥିବା ଏହି ବୈଠକରେ ନୀତି ସବ୍କମିଟି ନିର୍ଘଣ୍ଟ କରିଥିବା ସ୍ନାନ ପୂର୍ଣ୍ଣିମା ନୀତି ଚୂଡ଼ାନ୍ତ ହେବ। ଏଥିସହ ଆଗକୁ ରଥଯାତ୍ରା। ଏହା ପୂର୍ବରୁ ମହାପ୍ରଭୁଙ୍କ ସ୍ନାନ ପୂର୍ଣ୍ଣିମା, ଅଣସର, ନବଯୌବନ ଦର୍ଶନ ପ୍ରଭୃତି ପୂଜା ବିଧି ରହିଛି। ସମ୍ପୂର୍ଣ୍ଣ ରଥଯାତ୍ରା କିପରି ଶାନ୍ତି ଶୃଙ୍ଖଳାର ସହ ସମାପନ କରାଯିବ ତାହା ମଧ୍ୟ ଛତିଶା ନିଯୋଗ ବୈଠକରେ ଆଲୋଚନା କରାଯିବ। ଏଥିସହ ବହୁ ଗୁରୁତ୍ୱପୂର୍ଣ୍ଣ ପ୍ରସଙ୍ଗଙ୍କୁ ନେଇ ବୈଠକ ବେଶ୍ ସରଗରମ ହେବାର ସମ୍ଭାବନା ରହିଛି। ଗତ ଏପ୍ରିଲ ୧୬ରେ ଶ୍ରୀମନ୍ଦିରରେ ମହାପ୍ରଭୁଙ୍କ ନୀତିରେ ବିଭ୍ରାଟ ହୋଇଥିଲା। ଠାକୁର ଅଖିଆ, ଅପିଆ, ଅନିଦ୍ରା ରହିଥିଲେ। ଏଥିସହ ଚାରିଦିନ ଧରି ମହାପ୍ରସାଦ ବନ୍ଦ ରହିଥିଲା। ଏହାକୁ ନେଇ ଶ୍ରୀମନ୍ଦିର ପ୍ରଶାସନ ଏବଂ ସେବାୟତ ମୁହଁାମୁହିଁ ହୋଇଥିଲେ। କେତେଜଣ ସେବାୟତଙ୍କ ପାଇଁ ଏପରି ବିଭ୍ରାଟ ହୋଇଥିବା ମନ୍ଦିର ପ୍ରଶାସନ ପକ୍ଷରୁ କୁହାଯାଇଥିଲା। ଗତ ରବିବାର ଜଗମୋହନ ଭିତରକାଠରେ ଅଣଓଡ଼ିଆ ଦମ୍ପତିଙ୍କୁ ମାଡ଼ ମରାଯାଇଥିଲା। ଲହୁଲୁହାଣ ହୋଇଥିଲେ ମହାରାଷ୍ଟ୍ର ଠାଣେ ଅଞ୍ଚଳର ଚେତନ ଗନପତ୍ ଅମୋଲକର ଏବଂ ତାଙ୍କ ସ୍ତ୍ରୀ। ଅଧିକ ଦକ୍ଷିଣା ଦେବା ପାଇଁ କହି ୨ ଜଣ ସେବାୟତ ସେମାନଙ୍କୁ ଗାଳିମନ୍ଦ କରିବା ସହ ମାଡ ମାରିଥିଲେ। ଏହିସବୁ ପ୍ରସଙ୍ଗକୁ ନେଇ ଛତିଶା ନିଯୋଗ ବୈଠକ ବେଶ୍ ସରଗରମ ହୋଇପାରେ ବୋଲି କୁହାଯାଉଛି।\nମେଧାବୀ ସମ୍ବର୍ଦ୍ଧନା ଉତ୍ସବଃ ୯୦ ବିଦ୍ୟାର୍ଥୀ ସମ୍ମାନିତ\nପୁରୀ ଅଫିସ, ୨୫।୫ : ଛାତ୍ର ଜୀବନ ହେଉଛି ଭବିଷ୍ୟତ ଗଠନର ସମୟ। ଜୀବନରେ ଅନେକ ପରୀକ୍ଷା ଦେବାକୁ ପଡିଥାଏ। ନିଷ୍ଠା ଏବଂ ଏକାଗ୍ରତା ରହିଲେ ସଫଳତା ମିଳିଥାଏ। ନିଜ ଜ୍ଞାନର ପରିସୀମା ବିକାଶ ଲାଗି ଉତ୍କଳମଣି ଗୋପବନ୍ଧୁ ମିଶନ ପକ୍ଷରୁ ଗୋପବନ୍ଧୁ ଆୟୁର୍ବେଦ କଲେଜ ସମ୍ମିଳନୀ କକ୍ଷରେ ଆୟୋଜିତ ମେଧା ସମ୍ବର୍ଦ୍ଧନା ଉତ୍ସବରେ ମୁଖ୍ୟଅତିଥି ଭାବେ ଯୋଗଦେଇ ଅତିରିକ୍ତ ଜିଲାପାଳ ବିଭୂତି ଭୂଷଣ ଦାସ ପରାମର୍ଶ ଦେଇଛନ୍ତି। ମିଶନର ସଭାପତି ଡ. ଚିତ୍ତରଞ୍ଜନ ମିଶ୍ରଙ୍କ ସଭାପତିତ୍ୱରେ ଆୟୋଜିତ କାର୍ଯ୍ୟକ୍ରମରେ ମୁଖ୍ୟବକ୍ତା ଭାବେ ଯୋଗଦେଇ ଧାନବାଦ ଆଇଆଇଟି ଅଧ୍ୟକ୍ଷ ଧନୁଷଧାରୀ ମିଶ୍ର କହିଲେ, ଶିକ୍ଷକମାନେ ହେଉଛନ୍ତି ସମାଜର ମେରୁଦଣ୍ଡ। ଆଦର୍ଶ ଛାତ୍ର ଗଠନରେ ଶିକ୍ଷୟିତ୍ରୀ,ଶିକ୍ଷକଙ୍କ ଗୁରୁତ୍ୱପୂର୍ଣ୍ଣ ଭୂମିକା ରହିଛି ବୋଲି ସେ କହିଥିଲେ। ସମ୍ମାନିତ ଅତିଥି ଭାବେ ଯୋଗଦେଇ ଉପଜିଲାପାଳ ଭବତାରଣ ସାହୁ କହିଲେ, ଅନେକ ବିଦ୍ୟାର୍ଥୀ ମାଟ୍ରିକରେ ଭଲ ନମ୍ବର ରଖିବା ସତ୍ତ୍ବେ ଯୁକ୍ତ ଦୁଇରେ କମ୍ ମାର୍କ ରଖନ୍ତି। ଯୁକ୍ତ ଦୁଇ ଭବିଷ୍ୟତ ଜୀବନକୁ ବାଟ କଢ଼ାଇଥାଏ। ଏଣୁ ଭଲ ପାଠ ପଢିବା ସହ ଭଲମଣିଷ ହେବାକୁ ସେ ପରାମର୍ଶ ଦେଇଥିଲେ। ଅନୁଷ୍ଠାନର ସମ୍ପାଦକ ସତ୍ୟବାଦୀ ଦାଶ ବିବରଣୀ ପାଠ କରିଥିଲେ। ଅନ୍ୟମାନଙ୍କ ମଧ୍ୟରେ ଆୟୁର୍ବେଦ କଲେଜର ଅଧ୍ୟକ୍ଷ ପ୍ରଫେସର ସୁଦର୍ଶନ ବେହେରା, ସ୍ବରାଜ ମିଶ୍ର ପ୍ରମୁଖ ସମ୍ମାନିତ ଅତିଥି ଭାବେ ଯୋଗଦେଇଥିଲେ। ଏହି ଅବସରରେ ଶିକ୍ଷା କ୍ଷେତ୍ରରେ ଜୀବନବ୍ୟାପୀ ସାଧନା ଲାଗି ୧୪ଶିକ୍ଷୟିତ୍ରୀ ଓ ଶିକ୍ଷକଙ୍କୁ ଉପଢୌକନ ଓ ମାନପତ୍ର ଦେଇ ସମ୍ବର୍ଦ୍ଧିତ କରାଯାଇଥିଲା। ଏଥିସହିତ ଚଳିତ ମାଟ୍ରିକ ପରୀକ୍ଷାରେ ଏ ଗ୍ରେଡ ପାଇଥିବା ୯୦ଜଣ ଛାତ୍ରୀଛାତ୍ରଙ୍କୁ ସମ୍ମାନିତ କରାଯାଇଥିଲା। ଅନୁଷ୍ଠାନର ଆବାହକ ଚକ୍ରଧର ମହାପାତ୍ର କାର୍ଯ୍ୟକ୍ରମ ପରିଚାଳନା କରିଥିଲେ। ତପସ୍ବିନୀ ଦାସ ବେଦପାଠ କରିଥିଲେ।
